钦定古今图书集成/明伦汇编/官常典/第798卷 > 姚堂
## 钦定古今图书集成/明伦汇编/官常典/第798卷 > 姚堂

按《明外史》本传：“堂字彦容，慈谿人。正统四年进士。授
工部主事，历郎中。部多钱谷，出入藏奸秽，士大夫率
厌薄之。堂奋然曰：‘此由我耳，官岂能污人哉’？卒以清
操闻。出知广信府，有疑狱久不决，堂至立辨，政教大
兴。巡按御史韩雍首推荐之。内艰服阕，补苏州。苏赋
重，岁耗羡万金，堂悉籍以备赈。朝使及贵豪至者，自”
公廪外，所求皆不予，民间供费大省，而堂坐是贾怨。
巡抚刘孜奏与镇江府林鹗易任。牒至，即日行。士民
哭送者塞道。比莅镇江，还流民九千五百家。秩满当
迁，郡人乞留，乃增秩复任。成化初，以治行最，赐封诰。
用尚书陆瑜荐，迁广东右参政。奉表入贺，过家卒。堂
三领大府，著声绩。尢措意学校士，养老恤孤，褒显名
贤，所在怀之，为立祠以祀。子鉌，登乡荐。鉌子溍，举进
士，终南京兵部尚书。